अज्ज ओ सबनें पासेआ नराश होइऐ बैठी दी ही। छड़े अत्थरूं हे ओदे कश, करै ते के। चानक उसी इक गल्ल चेतै आई गेई-कुआरे हुंदे दी। ओदै घर किच्छो, ओमां ते रुक्मणी बी बैठी दियां हियां। जोरै शोरै कन्ने बैह्स करियै इस गल्ला उप्पर पुज्जियां हियां जे सब्बै कुड़ियां ए दस्सन जे ओ अपना 2 घर कियां बनाई-सोआरी सकदियां न, अपनी घरिस्ती गी शैल तरीके कन्ने कियां चलाई सकदियां न। "ए ते ममूली गल्ल ऐ। एदे च के बादरी ? मित्ती गोती लाइऐ अऊं घरा गी बड़ा शैल सोआरी सकनी आं" ओमा हत्थें दे शारें कन्ने बोली। ओदे बाद रुक्मणी ने बी अपनी सला दित्ती जे अऊं पढ़ी लिखी ऐ बिद्वान बनंग ते अपने गुणें कन्ने घरै दा नां रोशन करंग। कृष्णा ने बी अपनी सला दस्सी। सबने कशा पिच्छोआं तारा ने बी आखेया हा "में सूई तागे कन्ने अपना घर सोआरी सकनियां।" ए गल्ल सुनियै उसदियां दूइयां स्हेलड़ियां खूब गड़ाके मारियै हस्सन लगी पेइयां हियां।